**NÁRODNÁ RADA SLOVENSKEJ REPUBLIKY**

**VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-2512/2022

**1316a**

### S p r á v a

**Ústavnoprávneho výboru Národnej rady Slovenskej republiky o prerokovaní návrhu poslancov Národnej rady Slovenskej republiky Vladimíry MARCINKOVEJ, Márie KOLÍKOVEJ, Jána BENČÍKA, Mariána VISKUPIČA a Vladimíra LEDECKÉHO na  vydanie zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov a ktorým sa mení a dopĺňa zákon č. 274/2017 Z. z. o obetiach trestných činov a o zmene a doplnení niektorých zákonov v znení neskorších predpisov (tlač 1316) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady podáva Národnej rade Slovenskej republiky podľa zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov správu o výsledku prerokovania návrhu poslancov Národnej rady Slovenskej republiky Vladimíry MARCINKOVEJ, Márie KOLÍKOVEJ, Jána BENČÍKA, Mariána VISKUPIČA a Vladimíra LEDECKÉHO na vydanie zákona, ktorým sa mení a dopĺňa **zákon č. 301/2005 Z. z. Trestný poriadok** v znení neskorších predpisov a ktorým sa mení a dopĺňa **zákon č. 274/2017 Z. z. o obetiach trestných činov** a o zmene a doplnení niektorých zákonov v znení neskorších predpisov (tlač 1316).

I.

Národná rada Slovenskej republiky uznesením č. 1892 z 2. decembra 2022 pridelila návrh poslancov Národnej rady Slovenskej republiky Vladimíry MARCINKOVEJ, Márie KOLÍKOVEJ, Jána BENČÍKA, Mariána VISKUPIČA a Vladimíra LEDECKÉHO na vydanie zákona, ktorým sa mení a dopĺňa **zákon č. 301/2005 Z. z. Trestný poriadok** v znení neskorších predpisov a ktorým sa mení a dopĺňa **zákon č. 274/2017 Z. z. o obetiach trestných činov** a o zmene a doplnení niektorých zákonov (tlač 1316) na  prerokovanie Ústavnoprávnemu výboru Národnej rady Slovenskej republiky, a to aj ako gestorskému výboru a určila lehotu na  jeho prerokovanie v druhom čítaní.

**II.**

Poslanci Národnej rady Slovenskej republiky, ktorí nie sú členmi výboru, ktorému bol návrh zákona pridelený, neoznámili v určenej lehote výboru žiadne stanovisko k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Návrh poslancov Národnej rady Slovenskej republiky Vladimíry MARCINKOVEJ, Márie KOLÍKOVEJ, Jána BENČÍKA, Mariána VISKUPIČA a Vladimíra LEDECKÉHO na vydanie zákona, ktorým sa,mení a dopĺňa **zákon č. 301/2005 Z. z. Trestný poriadok** v znení neskorších predpisov a ktorým sa mení a dopĺňa **zákon č. 274/2017 Z. z. o obetiach trestných činov** a o zmene a doplnení niektorých zákonov (tlač 1316) Ústavnoprávny výbor Národnej rady Slovenskej republiky prerokoval a odporúčal ho Národnej rade Slovenskej republiky uznesením č. 674 z 30. januára 2023 **schváliť.**

IV.

Z uznesenia Ústavnoprávneho výboru Národnej rady Slovenskej republiky pod bodom III. tejto správy vyplývajú tieto pozmeňujúce a doplňujúce návrhy:

1. V názve zákona sa slová „a dopĺňa zákon č. 274/2017 Z. z.“ nahrádzajú slovami „zákon č.  274/2017 Z. z.“.

Legislatívno-technická úprava názvu zákona, keďže článkom II sa nič nedopĺňa, iba mení.

Ústavnoprávny výbor Národnej rady SR

Gestorský výbor odporúča schváliť.

2. V čl. I sa pred 1. bod vkladá nový 1. bod, ktorý znie:

„1. V § 134 ods. 4 sa slovo „páchateľovi“ nahrádza slovami „osobe, ktorú obeť označila za  páchateľa, k osobe ktorá je podozrivá zo spáchania trestného činu alebo k osobe, proti ktorej sa vedie trestné konanie“ a slovo „páchateľa“ sa nahrádza slovami „osoby, ktorú obeť označila za páchateľa, osoby ktorá je podozrivá zo spáchania trestného činu alebo osoby, proti ktorej sa vedie trestné konanie“.

Nasledujúce body sa primerane preznačia.

Navrhuje sa, aby k zmene pojmu „páchateľ“ v príslušnom gramatickom tvare došlo nielen v  §  135 ods. 1 ale aj v § 134 ods. 4, kde je takisto potrebné vykonať túto zmenu.

Ústavnoprávny výbor Národnej rady SR

Gestorský výbor odporúča schváliť.

3. V čl. I, 3. bod znie:

„3. V § 135 ods. 1 sa slovo „páchateľovi“ nahrádza slovami „osobe, ktorú obeť označila za  páchateľa, k osobe ktorá je podozrivá zo spáchania trestného činu alebo k osobe, proti ktorej sa vedie trestné konanie“ a slovo „páchateľa“ sa nahrádza slovami „osoby, ktorú obeť označila za páchateľa, osoby ktorá je podozrivá zo spáchania trestného činu alebo osoby, proti ktorej sa vedie trestné konanie“.

Navrhuje sa doplnenie textu s cieľom dôsledného dodržiavania spresneného pojmu, kde namiesto „nepresného pojmu „páchateľ´“, ktorý ignoruje prezumpciu neviny, sa nahrádza pojmami „osoba, ktorú obeť označila za páchateľa, osoba ktorá je podozrivá zo spáchania trestného činu alebo osoba, proti ktorej sa vedie trestné konanie“ a to na všetkých miestach v predmetnom ustanovení.

Ústavnoprávny výbor Národnej rady SR

Gestorský výbor odporúča schváliť.

4. V čl. II, úvodnej vete sa vypúšťajú slová „a dopĺňa“.

Legislatívno-technická úprava v súvislosti so  zmenou názvu zákona.

Ústavnoprávny výbor Národnej rady SR

Gestorský výbor odporúča schváliť.

5. V čl. II, 1. bode sa za slová „ods. 2“ vkladajú slová „a 5“.

Navrhuje sa, aby k zmene pojmu „páchateľ“ v príslušnom gramatickom tvare došlo nielen v § 8 ods. 2 ale aj v § 8 ods. 5, kde je takisto potrebné vykonať túto zmenu.

Ústavnoprávny výbor Národnej rady SR

Gestorský výbor odporúča schváliť.

6. V čl. III  sa slová „15. marca“ nahrádzajú slovami „1. apríla“.

Zmena účinnosti sa navrhuje z dôvodu trvania legislatívneho procesu, zabezpečenia aspoň minimálnej legisvakancie. Z uvedených dôvodov je potrebné zmeniť účinnosť zákona tak, aby boli dodržané požiadavky a lehoty stanovené Ústavou Slovenskej republiky [čl. 87 ods. 2 až 4 a čl. 102 ods. 1 písm. o)].

Ústavnoprávny výbor Národnej rady SR

Gestorský výbor odporúča schváliť.

Gestorský výbor **odporúča** o pozmeňujúcich a doplňujúcich návrhoch uvedených pod bodmi 1 až 6 hlasovať **spoločne,** a tieto **schváliť.**

V.

Ústavnoprávny výbor Národnej rady Slovenskej republiky ako gestorský výbor na základe stanovísk poslancov gestorského výboru vyjadrených v rozprave **odporúča Národnej rade Slovenskej republiky** návrh poslancov Národnej rady Slovenskej republiky Vladimíry MARCINKOVEJ, Márie KOLÍKOVEJ, Jána BENČÍKA, Mariána VISKUPIČA a Vladimíra LEDECKÉHO na vydanie zákona, ktorým sa mení a dopĺňa **zákon č. 301/2005 Z. z. Trestný poriadok** v znení neskorších predpisov a ktorým sa mení a dopĺňa **zákon č.  274/2017 Z. z. o obetiach trestných činov** a o zmene a doplnení niektorých zákonov (tlač 1316) **schváliť** v znení pozmeňujúcich a doplňujúcich návrhov uvedených v tejto správe.

**Správa Ústavnoprávneho výboru** Národnej rady Slovenskej republiky o prerokovaní

návrhu poslancov Národnej rady Slovenskej republiky Vladimíry MARCINKOVEJ, Márie KOLÍKOVEJ, Jána BENČÍKA, Mariána VISKUPIČA a Vladimíra LEDECKÉHO na vydanie zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov a ktorým sa mení a dopĺňa zákon č. 274/2017 Z. z. o obetiach trestných činov a o zmene a doplnení niektorých zákonov v druhom čítaní (tlač 1316a) **bola schválená** uznesením Ústavnoprávneho výboru Národnej rady Slovenskej republiky č. 677 z 30. januára 2023.

Týmto uznesením výbor zároveň poveril spravodajcu, poslanca Národnej rady Slovenskej republiky **Alojza Baránika,** aby na schôdzi Národnej rady Slovenskej republiky informoval o výsledku rokovania výboru a pri rokovaní o návrhu zákona predkladal návrhy v  zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Milan Vetrák v. r.

predseda Ústavnoprávneho výboru

Národnej rady Slovenskej republiky

Bratislava 30. januára 2023